送趙承之出守鄧州
作者：張綱
朝代：宋

paragraphs: 蓬萊宮中老仙伯，一首詩堪萬人敵。
胡不佩劍趨明光，要試南陽二千石。
南陽異時名帝鄉，蘘山菊水秋風香。
民歌召杜向千載，至今遺俗皆農桑。
使君此去殊不惡，坐嘯風流有餘樂。
堂前畫燭照紅粧，席上枯棋響飛雹。
行看璽書下赤墀，旌旗夾道生光輝。
應念斯文要羽翼，歸來九萬翔天池。